ພິທີໄຂການເດີນລົດໄຟຄວາມໄວສູງ ລາວ-ຈີນ ຢ່າງເປັນທາງການ ໃນວັນທີ 3 ທັນວາ ຕາມແຜນການທີ່ໄດ້ວາງໄວ້
ໃນພິທີໄຂການເດີນລົດໄຟຂົນສົ່ງສິນຄ້າເປັນຄັ້ງທໍາອິດນັ້ນ ຂະບວນລ້ານຊ້າງ ຈະນໍາເອົາຄະນະການນໍາຂັ້ນສູງ ໃນລັດຖະບານລາວ ຊຶ່ງນໍາໂດຍ ນາຍົກລັດຖະມົນຕີພັນຄໍາ ວິພາວັນ ອອກເດີນທາງຈາກສະຖານີລົດໄຟທີ່ບ້ານໄຊ .
ທາງລົດໄຟຄວາມໄວສູງ ລາວ-ຈີນຈະເປີດໃຫ້ບໍລິການຢ່າງເປັນທາງການຕາມກໍານົດ ພ້ອມນັ້ນ ກໍຈະມີການເປີດປະເທດຮັບເອົານັກທ່ອງທ່ຽວ ຈໍານວນນຶ່ງເປັນການທົດລອງ ຊຶ່ງນໍາຄວາມດີໃຈມາໃຫ້ປະຊາຊົນລາວ ແຕ່ວ່າ ຂໍ້ແນະນໍາໃນການເປີດໃຫ້ມີການເດີນທາງໃນປະເທດ ກໍຍັງສ້າງຄວາມສັບສົນ ຕໍ່ປະຊາຊົນຫລາຍຄົນຢູ່ ແລະຈໍານວນການຕິດເຊື້ອໃນປະເທດ ກໍຍັງເພີ້ມຂຶ້ນນັບມື້ ຊຶ່ງເປັນການສ່ຽງສູງທີ່ຈະເຮັດໃຫ້ການລະບາດຂອງພະຍາດໂຄວິດ-19 ຍິ່ງເພີ້ມສູງຂຶ້ນໄດ້ ໄຊຈະເລີນສຸກ ມີລາຍລະອຽດເລື້ອງນີ້ຈາກນັກຂ່າວຂອງເຮົາ ມາສະເໜີທ່ານ ໃນອັນດັບຕໍ່ໄປ ພາຍຫລັງໄດ້ເປີດທົດລອງໃຫ້ລົດໄຟຄວາມໄວສູງແລ່ນຢູ່ພາຍໃນລາວ ເປັນເທື່ອທໍາອິດໃນປະຫວັດສາດຂອງປະເທດ ເມື່ອວັນທີ 15 ຕຸລາຜ່ານມາແລ້ວ ທາງລົດໄຟລາວ-ຈີນ ທີ່ມີຄວາມຍາວ 400 ກວ່າກິໂລແມັດນັ້ນ ກໍຈະມີການເປີດໃຫ້ນໍາໃຊ້ຢ່າງເປັນທາງການ ທັນຕາມກໍານົດ ຊຶ່ງຈະໃຫ້ມີຂະບວນລົດໄຟຂົນສົ່ງສິນຄ້າຈະເລີ້ມເປີດໃຫ້ບໍລິການ ໃນວັນທີ 3 ທັນວາ, 1 ວັນຫລັງຈາກວັນຊາດທີ 2 ທັນວາ, ອີງຕາມເຈົ້າໜ້າທີ່ຂັ້ນສູງ ໃນພະແນກໂຍທາແລະຂົນສົ່ງຂອງນະຄອນຫລວງວຽງຈັນ ຊຶ່ງທ່ານກ່າວດັ່ງນີ້: ໃນພິທີໄຂການເດີນລົດໄຟຂົນສົ່ງສິນຄ້າເປັນຄັ້ງທໍາອິດນັ້ນ ຂະບວນລ້ານຊ້າງ ຈະນໍາເອົາຄະນະການນໍາຂັ້ນສູງ ໃນລັດຖະບານລາວ ຊຶ່ງນໍາໂດຍ ນາຍົກລັດຖະມົນຕີພັນຄໍາ ວິພາວັນ ອອກເດີນທາງ ຈາກສະຖານີລົດໄຟທີ່ບ້ານໄຊ ໃນນະຄອນຫລວງວຽງຈັນ ໄປຫາສະຖານີລົດໄຟບໍ່ເຕັນ ໃນແຂວງຫລວງນໍ້າທາ ທີ່ຢູ່ຊາຍແດນພາກເໜືອຂອງລາວທີ່ຕິດກັບຈີນນັ້ນ ຈາກນັ້ນບໍ່ດົນໃນວັນດຽວກັນ ກໍຈະມີຂະບວນລົດໄປຂົນສົ່ງສິນຄ້າງວດທໍາອິດ ຂ້າມຊາຍແດນຈາກ ລາວໄປຫາຈີນເລີ້ມຂຶ້ນໂລດ ສ່ວນລົດໄຟຂົນສົ່ງຄົນໂດຍສານນັ້ນ ແມ່ນຍັງ ບໍ່ມີແຜນການເປີດອັນແນ່ນອນເທື່ອ ເນື່ອງຈາກການລະບາດຂອງໂຄວິດ-19, ອີງຕາມເຈົ້າໜ້າທີ່ທ່ານນັ້ນ ທາງລົດໄຟລາວ-ຈີນ ທີ່ວ່ານີ້ ແມ່ນອອກແບບມາໃຫ້ຮອງຮັບລົດໄຟທີ່ແລ່ນໃນຄວາມໄວ 160 ກິໂລແມັດຕໍ່ຊົ່ວໂມງ ສໍາລັບການຂົນສົ່ງໂດຍສານ ແລະ 120 ກິໂລແມັດຕໍ່ຊົ່ວໂມງ ສໍາລັບຂົນສົ່ງສິນຄ້າ ພ້ອມກັນນັ້ນ ກໍຈະມີການເປີດປະເທດຮັບເອົານັກທ່ອງທ່ຽວຈໍານວນນຶ່ງເຂົ້າມາ ປະເທດເປັນການທົດລອງ ພາຍຫລັງທີ່ລາວ ໄດ້ປິດປະເທດມາເປັນເວລາດົນນານແລ້ວ ເພື່ອສະກັດກັ້ນການແຜ່ລະບາດຂອງພະຍາດຊຶ່ງນໍາຄວາມດີໃຈມາໃຫ້ປະຊາຊົນລາວຫລາຍທ່ານ ທີ່ຮູ້ສຶກວ່າການສະກັດກັ້ນພະຍາດຄວນຈະໃຫ້ມັນດຸ່ນດ່ຽວກັບການເປີດໃຫ້ເສດຖະກິດມີການຂະຫຍາຍຕົວ ດັ່ງທີ່ປະຊາຊົນຜູ້ນຶ່ງ ໃນເມືອງປາກເຊ ແຂວງຈໍາປາສັກ ໃຫ້ຄໍາເຫັນວ່າ: ນອກຈາກນັ້ນກໍມີບາງຄົນທີ່ເຫັນດີໃຫ້ເປີດປະເທດ ເພາະເຫັນວ່າ ການປະຕິບັດ ມາດຕະການເພື່ອຄວບຄຸມໂຄວິດ-19 ໃນໄລຍະສອງ-ສາມເດືອນຜ່ານມານີ້ ບໍ່ຄ່ອຍມີປະສິດທິຜົນ ຊຶ່ງມີສາເຫດມາຈາກການຂາດຄວາມເຂັ້ມງວດ ໃນການປະຕິບັດຕາມລະບຽບການ ທີ່ທາງການວາງອອກກ່ຽວກັບເລື້ອງນີ້ ດັ່ງອາຈານສອນໃນໂຮງຮຽນວິທະຍາໄລເອກະຊົນແຫ່ງນຶ່ງ ໃນນະຄອນຫລວງວຽງຈັນ ຜູ້ນຶ່ງຊີ້ແຈງວ່າ: ແຕ່ຢ່າງໃດກໍຕາມ ບໍ່ວ່າຈະມີມາດຕະການເປີດເມືອງ ຫລືປິດເມືອງກໍຕາມ ການ ປ່ຽນແປງຢ່າງກະທັນຫັນ ຫລືການເຜີຍແຜ່ລະບຽບການດັ່ງກ່າວເຫລົ່ານີ້ ຂອງ ພາກສ່ວນກ່ຽວຂ້ອງອາດຍັງຈະບໍ່ທົ່ວເຖິງ ແລະຈະແຈ້ງ ຈຶ່ງເຮັດໃຫ້ປະຊາຊົນ ໃນບາງເຂດຮູ້ສຶກສັບສົນ ດັ່ງການບອກເລົ່າຂອງນັກທຸລະກິດທ່ານນຶ່ງ ໃນພາກເໜືອຂອງລາວວ່າ: ສະຫຼຸບແລ້ວ ການສ້າງທາງລົດໄຟຄວາມໄວສູງ ລາວ-ຈີນ ທີ່ມີມາເກືອບຮອດ 5 ປີແລ້ວນັ້ນ ກໍຈະສໍາເລັດຕາມຄາດໝາຍ ແລະຈະມີການເປີດໃຫ້ນໍາໃຊ້ ໃນວັນທີ 3 ທັນວາ ຈະມາເຖິງນີ້ ພ້ອມກັນນັ້ນ ກໍຈະມີການເປີດຮັບເອົານັກທ່ອງທ່ຽວຈໍານວນນຶ່ງເປັນການທົດລອງ ຊຶ່ງຫລາຍຄົນຄິດວ່າ ເປັນການດີ ແຕ່ວ່າ ການປະຕິບັດລະບຽບການເປີດແລະປິດ ໃຫ້ເດີນທາງລະຫວ່າງແຂວງຕ່າງໆພາຍໃນລາວນັ້ນ ແມ່ນຍັງບໍ່ເປັນທີ່ຈະແຈ້ງສໍາລັບຄົນຢູ່ໃນຫລາຍແຂວງເທື່ອ